钦定古今图书集成/明伦汇编/官常典/第286卷 > 范冲
## 钦定古今图书集成/明伦汇编/官常典/第286卷 > 范冲

按《宋史》本传：“冲字元长，登绍圣进士第。高宗即位，召
为虞部员外郎，俄出为两淮转运副使。绍兴中，隆祐
皇后诞日，上置酒宫中，从容语及前朝事，后曰：‘吾老
矣，有所怀，为官家言之。吾逮事宣仁圣烈皇后，聪明
母仪，古今未见其比。曩因奸臣诬谤，有玷圣德。建炎
初，虽下诏辨明，而史录未经删定，无以传信后世，而
慰在天之灵也’。”上悚然，亟诏重修神、哲《两朝实录》，召冲为宗正少卿兼直史馆。冲父祖禹，元祐中尝修《神
宗实录》，尽书王安石之过，以明神宗之圣。其后安石
婿蔡卞恶之，祖禹坐谪死岭表。至是复以命冲，上谓
之曰：“两朝大典，皆为奸臣所坏，故以属卿。”冲因论熙
宁创置，元祐复古，绍圣以降，弛张不一，本末先后，各
有所因。又极言王安石变法度之非，蔡京误国之罪。
上嘉纳之。选起居郎，俄开讲筵，升兼侍读。上雅好《左
氏春秋》，命冲与朱震专讲。冲敷衍经旨，因以规讽，上
未尝不称善。会皇子建国公瑗出就傅，首命冲以徽
猷阁待制提举建隆观，为资善堂翊善，而朱震兼赞
读。诏曰：“朕为宗庙社稷大计，不敢私于一身，选于属
籍，得艺祖七世孙鞠之宫中，兹择刚辰，出就外傅，宜
有端良之士，以充辅导之官。博观在廷，无以易汝。冲
德行才学，为时正人。乃祖发议，嘉祐之初，乃父纳忠，
元祐之际。敷求是似，尚有典刑。顾资善之开，史馆经
筵，姑仍厥旧。朕方求多闻之益，尔实兼数器之长。施
及童蒙，绰有馀裕。蔽自朕志，宜即安之。”时张浚在长
沙，亦荐冲、震可备训导。冲、震皆一时名德老成，极天
下之选。上命建公国，见翌善赞读，皆纳拜。俄迁翰林
学士兼侍读，冲力辞，改翰林侍读学士，用其父故事
也。寻以龙图阁直学士奉祠。卒，年七十五。冲之修《神
宗实录》也，为《考异》一书，明示去取，旧文以墨书，删去
者以黄书，新修者以朱书，世号“朱墨书。”及修《哲宗实
录》，别为一书，名《辨诬录》。冲性好义乐善，司马光家属
皆依冲所，冲抚育之，为光《编类记闻》十卷。奏御，请以
光之族曾孙宗召主光祀，又尝荐尹焞自代云。